Տարին սկսվում է տիեզերքի մասին հետաքրքիր նորություններով: Այսպես՝ ամերիկյան Rocket Lab ընկերությունը հունվարի 21-ին նորզելանդական կղզուց Electron հրթիռակրի հաջող արձակում է կատարել: Սա դեռեւս առաջին հաջող արձակումն է եւ դեռեւս փորձնական է եղել: Սակայն այստեղ միանգամից մի քանի ինտրիգային պահ կա: Rocket Lab-ը մասնավոր ընկերություն է: Արձակումը կատարվել է մասնավոր տիեզերակայանից, որը մինչ այդ հասարակ ֆերմա էր: Հրթիռն ինքնին փոքր հզորություն ունի, սակայն կարող է ուղեծիր դուրս բերել 250 կգ բեռ, այսինքն՝ մի քանի նանոարբանյակներ: Եվ ամենագլխավորը՝ մեկ արձակումն արժե ընդամենը 6 մլն դոլար, բաղադրիչների մի մասը պարզապես տպագրված է 3D պրինտերով: Այս բոլոր գործոնները միասին բացահայտում են տիեզերքի նվաճման նոր նշաձող: Սակայն կան նաեւ մտահոգություններ՝ տիեզերական բաղադրիչների համանման զարգացումն ունի նաեւ իր մութ կողմը. փաստորեն, սա նշանակում է գերէժան զանգվածային խոցման զենք կրողների ստեղծման հնարավորություն, որոնք առաջիկա տարիներին կարող են ում ձեռքում ասես հայտնվել: